বঙ্গোপসাগরে নিম্নচাপ, দক্ষিণবঙ্গে ভারী বৃষ্টির আশঙ্কা

কলকাতা: বঙ্গোপসাগরে তৈরি হয়েছে নতুন নিম্নচাপ (Depression in Bay of Bengal)। যার জেরে দক্ষিণবঙ্গের একাধিক জেলায় আগামী কয়েকদিন ভারী থেকে অতি ভারী বৃষ্টির সম্ভাবনা রয়েছে বলে জানিয়েছে (Rain Forecast) আলিপুর আবহাওয়া দফতর।

আবহবিদরা জানিয়েছেন, নিম্নচাপটি ধীরে ধীরে শক্তি সঞ্চয় করছে। এর প্রভাবে মঙ্গলবার থেকেই কলকাতা-সহ দুই ২৪ পরগনা, পূর্ব ও পশ্চিম মেদিনীপুর, হাওড়া ও হুগলি জেলায় ভারী বর্ষণ নেমে আসতে পারে। বজ্রবিদ্যুৎসহ বৃষ্টিপাতের আশঙ্কা থাকায় সাধারণ মানুষকে সতর্ক থাকার পরামর্শ দেওয়া হয়েছে।

আরও পড়ুন: সাংগঠনিক বৈঠকে জেলা নেতৃত্বদের একগুচ্ছ নির্দেশ অভিষেকের

অন্যদিকে, উপকূলবর্তী অঞ্চলে সমুদ্র উত্তাল হতে পারে বলে আশঙ্কা করা হচ্ছে। তাই আগামী কয়েকদিন জেলেদের সমুদ্রে যেতে নিষেধাজ্ঞা জারি করেছে আবহাওয়া দফতর। নদীপথেও সতর্কতা অবলম্বনের নির্দেশ দেওয়া হয়েছে।

রাজ্য প্রশাসন ইতিমধ্যেই দুর্যোগ মোকাবিলা দলকে প্রস্তুত থাকতে বলেছে। বিশেষত, পূর্ব মেদিনীপুর এবং দক্ষিণ ২৪ পরগনার উপকূল এলাকায় ত্রাণ ও উদ্ধারকারী বাহিনীকে সতর্ক মোডে রাখা হয়েছে।

আবহাওয়া দফতরের পূর্বাভাস অনুযায়ী, নিম্নচাপের প্রভাবে দক্ষিণবঙ্গ ছাড়াও উত্তরবঙ্গের কয়েকটি জেলাতেও মাঝারি থেকে ভারী বৃষ্টি হতে পারে। তবে সর্বাধিক প্রভাব পড়বে দক্ষিণবঙ্গেই।